בראש השנה אנו אוכלים תפוח בדבש כסימן לשנה טובה ומתוקה. מדוע דווקא תפוח בדבש? הרי ישנם מאכלים מתוקים רבים אחרים. אז האם יש משהו מיוחד בתפוח ובדבש? באתר בית חב"ד נכתב כך: " הדבש המתוק שונה מן התפוח המתוק. התפוח הוא פרי מתוק הגדל על עץ, ואין בכך כל דבר מפתיע – פירות מתוקים רבים גדלים על עץ. אך הדבש, מגיע מן הדבורה – חרק אותו אי-אפשר לאכול, והוא אפילו עוקצני. אך ראו זה פלא: הדבש אותו מפיקה הדבורה הוא מתוק, אפילו יותר מן התפוח". מאתר אופק של מטח, למדנו כי "ייצור הדבש אינו מלאכה פשוטה, וכי הדבורים עובדות קשה מאוד כך. על מנת לייצר כחצי קילו דבש, עליהן לעוף כ-70,000 קילומטר ולבקר לפחות בשני מיליון פרחים. כל פועלת מייצרת במהלך חייה ככפית וחצי של דבש בסך הכל."
חברת המחקר דן אנד ברדסטריט פרסמה לקראת ראש השנה תש"פ-2019 סקירה מקיפה על ענף הדבש. בין ממצאי הסקירה: כצפוי, בתקופת ראש השנה יש שיא לביקושים – כ-40% מהתצרוכת השנתית. נכון לשנת 2019, מחיר הדבש (לצרכן) ברשתות נע ברוב ימות השנה סביב 40 ₪ לק"ג, כפליים מהתשלום אותו מקבל היצרן (המרווח מתחלק בין המשווקים לרשתות השיווק). עם זאת, עקב התחרות בין הרשתות מתקיימים לקראת ראש השנה מבצעים נרחבים, ומחירו לצרכן יורד. על פי נתוני הלמ"ס, מחיר הדבש לצרכן (בחישוב שנתי) ירד בשנת 2018 בכ-1.1%, בשינוי מגמה משנה קודמת (בשנת 2017 עלה מחיר הדבש לצרכן בכ-0.4%). יש ביקוש מקומי קשיח של 4,500 טון תצרוכת דבש בשנה. ענף הדבש גלגל בשנה האחרונה פדיון של כ- 170 מיליון ₪ – ירידה בהשוואה לשנה קודמת. השוק המבורקד (רשתות הסופרמרקטים) מהווה כ- 80% משוק הדבש בישראל. יד מרדכי מקבוצת שטראוס הינה מובילת השוק, ומחזיקה בכ-55% מהשוק המבורקד, אחריה מכוורת עמק חפר עם כ-20% (כולל מכירות המותג הפרטי של שופרסל המיוצר על ידה), ומכוורת עין חרוד עם כ-10% מהשוק המבורקד. יתר השוק, כ-15% באופן מצרפי, מיוחס למשווקים הקטנים ולמכוורות בוטיק, בהם דבש שלנו, משק לין, מכוורת גליל (קיבוץ שמיר), ברקו (למגזר החרדי) ואחרים.
בין התאריכים 26-30.19 מתקיים פסטיבל ביוזמת מועצת הדבש. במכוורות מהגליל, עד הדרום ועין יהב שבערבה, ייהנו המבקרים מהדרכה, טעימות ממגוון סוגי דבש הישר מהמקור, אפיית עוגות דבש, מפגש עם דבוראים, צפייה בדבורים העמלות ובמלכת הדבורים בכוורת זכוכית, ביקור במכון רדיית דבש, סרטון על חיי הדבורים, סדנאות יצירה בנושא דבורים עם מוצרי המכוורת. לפי המועצה, בישראל קיים מגוון רחב של דבש זני הנובע מסוגי פריחה שונים כך שבנוסף לדבש ההדרים ופרחי הבר שהיו מקובלים בעבר, ניתן למצוא סוגי דבש שונים, בטעם, בצבע ובמרקם כדוגמת דבש אזוב (זעתר), קורנית, דרדר, אשל, אבוקדו, וגם דבש מפרחי בצל ונוספים. פרטים על כל הפעילויות באתר מועצת הדבש ובעמוד הפייסבוק פסטיבל הדבש.
קיבוץ יד מרדכי יציין את חגי תשרי בחגיגה מלאה בדבש וחוויות: פעילות בבית הדבש והדבורה, נסיעה חווייתית בטרקטור ועגלה, אפיית עוגות דבש. ראש השנה 28.9-1.10.19, שבתות 21.9, 5.10, 12.10, ובמהלך סוכות וחול המועד סוכות 13-22.10.19 בין השעות 10:00-16:00. מחיר משולב לשלוש תחנות – בית הדבש, טרקטור, קיבוץ של פעם: 55 ₪ לילד, 50 ₪ למבוגר. סדנת אפיית עוגות דבש 20 ₪ לעוגה משפחתית. כרטיסים מוזלים באתר קופונופש, מועדון טוב, מגה לאן.